Keywords

Summary



Keywords

1. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Prekių ženklai, sudaryti tiktai iš žymenų arba nuorodų, kurie gali būti naudojami prekės savybėms žymėti – Sinonimų toms pačioms savybėms apibūdinti buvimas – Poveikio nebuvimas

(Tarybos reglamento Nr. 40/94 7 straipsnio 1 dalies c punktas)

2. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Prekių ženklai, sudaryti tiktai iš žymenų arba nuorodų, kurie gali būti naudojami prekės savybėms žymėti – Vaizdiniai prekių ženklai, vaizduojantys kortų žaidimo kuokų raitelį, kardų karalių ir kardą

(Tarybos reglamento Nr. 40/94 7 straipsnio 1 dalies c punktas)

3. Bendrijos prekių ženklas – Bendrijos prekių ženklo sąvoka ir įgijimas – Absoliutūs atmetimo pagrindai – Atskiras skirtingų atmetimo pagrindų nagrinėjimas – Atmetimo pagrindų aiškinimas atsižvelgiant į bendrąjį interesą, kuriuo kiekvienas jų grindžiamas – Pagrindų, numatytų Reglamento Nr. 40/94 7 straipsnio 1 dalies b–d punktuose, taikymo sričių sutapimas

(Tarybos reglamento Nr. 40/94 7 straipsnio 1 dalis)

Summary

1. Nors Reglamento Nr. 40/94 dėl Bendrijos prekių ženklo 7 straipsnio 1 dalies c punktas numato, jog tam, kad būtų taikomas jame nurodytas atsisakymo registruoti pagrindas, prekių ženklas turi būti sudarytas „tiktai“ iš žymenų ar nuorodų, kurie gali būti naudojami atitinkamų prekių ar paslaugų savybėms žymėti, jis nereikalauja, kad šie žymenys ar nuorodos būtų išimtinis minėtų savybių žymėjimo būdas.

(žr. 50 punktą)

2. Paprasto, pakankamai nuovokaus ir informuoto vartotojo, ypač Ispanijoje, požiūriu vaizdiniai žymenys, vaizduojantys, pirma, kuokų raitelį ir kardų karalių (dvi ispaniškomis vadinamos žaidimui skirtos kortos) ir, antra, kardą (simbolis, naudojamas kardų denominacijos kortoms vaizduoti), kurie buvo įregistruoti Bendrijos prekių ženklu „žaidimui skirtoms kortoms“, priklausančioms Nicos sutarties 16 klasei, apibūdina nurodytų prekių savybes Reglamento Nr. 40/94 dėl Bendrijos prekių ženklo 7 straipsnio 1 dalies c punkto prasme.

Iš tiesų, kalbant apie pirmus du žymenis, kuokų raitelio ir kardų karaliaus piešiniai tikslinei visuomenei tiesiogiai primena žaidimui skirtas kortas, net jei šios visuomenės dalis nebūtinai pažįsta ispaniškas žaidimui skirtas kortas, nes visi žaidę su bet kokios rūšies kortomis šiuos piešinius atskiria kaip žaidimui skirtos kortos vaizdavimą. Dėl trečio žymens – galimas žaidimui skirtų kortų naudotojas, bent jau Ispanijoje, suvoks kardą kaip užuominą į vieną iš ispaniško kortų žaidimo denominacijų. Be to, įregistravus nagrinėjamus žymenis galėtų būti užkirstas kelias įregistruoti ar naudoti kitus kardų denominacijos arba žaidimui skirtų kortų piešinius, vaizduojančius ispaniškų žaidimui skirtų kortų kuokų raitelį ir kardų karalių.

(žr. 47, 53, 56–57 punktus)

3. Kiekvienas iš Reglamento Nr. 40/94 dėl Bendrijos prekių ženklo 7 straipsnio 1 dalyje išvardytų atsisakymo registruoti pagrindų nepriklauso nuo kitų ir reikalauja atskiro nagrinėjimo. Be to, šiuos atsisakymo pagrindus reikia aiškinti atsižvelgiant į kiekvieno jų ginamą bendrąjį interesą. Nagrinėjant kiekvieną iš atmetimo pagrindų, bendrasis interesas, į kurį atsižvelgiama, gali ir net privalo atspindėti skirtingus argumentus, atsižvelgiant į konkretų atmetimo pagrindą. Tačiau Reglamento Nr. 40/94 7 straipsnio 1 dalies b–d punktuose nurodytų pagrindų taikymo sritys aiškiai sutampa. Konkrečiai kalbant, prekių ženklas, apibūdinantis prekių ar paslaugų savybes minėto reglamento 7 straipsnio 1 dalies c punkto prasme, dėl šios priežasties tikrai neturi jokio skiriamojo požymio tų pačių prekių ar paslaugų atžvilgiu tos pačios nuostatos b punkto prasme. Vis dėlto prekių ženklas gali neturėti skiriamojo požymio prekių ar paslaugų atžvilgiu dėl kitų nei jo galimas apibūdinantis požymis priežasčių.

(žr. 58–59 punktus)